Vyf sterf, 19 beseer op Limpopo paaieDie wrak van ‘n motor wat betrokke was by ‘n botsing buite Lephalale in Limpopo. Foto: SAPD Vyf mense is dood en 19 beseer in twee verskillende botsings Vrydagaand in Limpopo. Lt.kol. Moatshe Ngoepe, woordvoerder van die polisie, het gesê die eerste botsing het op die R518 buite Lephalale (Ellisras) plaasgevind. “Een motor het na bewering ŉ ander verbygesteek, maar het beheer verloor en met ŉ ander motor gebots, wat daartoe gelei het dat nog twee voertuie in die botsing betrokke was,” het hy gesê. Twee mense is op slag dood en sewe ander het ernstige beserings opgedoen. Vier mense was ongedeerd. In nog ŉ botsing op die R40 in Phalaborwa, het ŉ motor reg van voor teen ŉ Toyota Quantum-voertuig gebots. “Drie vroue in die Quantum is op slag dood en 12 ander passasiers het ernstige beserings opgedoen. Hulle is na die Maphutha Malatji-hospitaal gehaas,” het Ngoepe gesê. Hy het gesê in beide gevalle word ŉ saak van strafbare manslag ondersoek.